Kim Behnke (FP), 1998-10-28:
Fremskridtspartiets ordfører, hr. Tom Behnke, kunne desværre ikke være til stede på nuværende tidspunkt på grund af andet møde, så jeg skal kort sige, hvad Fremskridtspartiet mener. Ulykken, den ulykke, der er sket, har principielt ikke noget med det her forslag at gøre.
Ulykken skyldes, at vi har valgt eller rettere sagt flertallet i Folketinget har valgt at bruttoficere pensioner.
Der fik finansministeren det, der på nudansk politisk hedder et håndtag.
Der fik han mulighed for, hver gang der mangler penge i statskassen, at ændre på reglerne for, hvad der skal medgå i opgørelsen af den skattepligtige indkomst m.v. for pensionister.
Her ser vi så et af resultaterne.
Misundelsen lyser langt ud af dette forslag.
Tænk sig, at der er nogle pensionister, som igennem deres lange liv har haft mulighed for at sætte lidt penge til side og købe aktier og dermed gavne dansk erhvervsliv ved at stille deres penge risikovilligt til rådighed for erhvervslivet.
I øjeblikket har de fleste af dem såmænd sikkert tabt penge som bare pokker på grund af de faldende aktiekurser.
Det er man ligeglad med.
Nu vil man sikre sig, at disse mennesker lige får et ekstra hak i tuden, og derfor ændrer man skattereglerne, sådan at aktieindkomsten, bare den er over 5.000 kr., skal medtages i beregningen af den skattepligtige indkomst.
Dermed kommer disse mange tusinde pensionister - man anslår, at det er omkring 27.000 - nu til at skulle betale mere i skat og får dermed et mindre nettoudbytte til brug for deres egne økonomiske behov.
Det er en diskriminering af pensionisterne, al den stund resten af befolkningen fortsat har en minimumsgrænse på aktieindkomst på 35.000 kr., og derfor er det altså også en aldersdiskrimination, noget, som socialministeren jo ellers ved andre lejligheder er nok så optaget af at vi ikke foretager i det her samfund.
Hvis de pågældende pensionister i stedet for havde brugt deres penge på spiritus, på fed mad og alt muligt andet, som gør, at de måske oven i købet bliver en økonomisk belastning for vores samfund, fordi de skal have flere hospitalsindlæggelser, ja, så præmieres de ved, at de får mere netto at bruge af end dem, der har været så fornuftige, har vist så meget samfundssind, at en del af deres opsparede penge er blevet brugt på at købe aktier for.
De mennesker burde i stedet for have en forhøjelse af deres pension.
De mennesker burde have et ekstra håndslag fra samfundet med tak, fordi de, til trods for at de er pensionister, føler, at de har råd til at undvære nogle penge ved at investere dem i vores erhvervsliv i form af aktiekøb.
Fremskridtspartiet kan derfor ikke finde et eneste sagligt argument for at vedtage dette her, ud over at finansministeren her igen viser sit ubehagelige ansigt, sin ubehagelige hensigt med, at man indførte bruttoficeringen i sin tid, nemlig, at hver gang en eller anden embedsmand i det fjerneste kontor kommer i tanke om, at der er en mulighed for at lægge en ekstra belastning på vores pensionister, så ser vi det her i Folketingssalen i form af et lovforslag.
At SF og Enhedslisten så vælger at være med til det her, ja, det giver de to partier et ubehageligt forklaringsproblem, som vi ikke skal hjælpe dem af med.